CELEX: 32011R0873
Language: bg
Date: 2011-07-27 00:00:00
Title: Регламент за изпълнение (ЕС) № 873/2011 на Комисията от 27 юли 2011 година относно класирането на някои стоки в Комбинираната номенклатура

2.9.2011   
            
            
               BG
            
            
               Официален вестник на Европейския съюз
            
            
               L 227/5
            
         РЕГЛАМЕНТ ЗА ИЗПЪЛНЕНИЕ (ЕС) № 873/2011 НА КОМИСИЯТА
   от 27 юли 2011 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:
   
               (1)
            
            
               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.
            
         
               (2)
            
            
               Регламент (ЕИО) № 2658/87 определя общите правила за тълкуване на Комбинираната номенклатура. Тези правила се прилагат и към всяка друга номенклатура, която изцяло или частично се основава на нея или добавя допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
            
         
               (3)
            
            
               Съгласно тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
            
         
               (4)
            
            
               Целесъобразно е при спазване на мерките, които са в сила в Европейския съюз относно системите за двоен контрол и за предварителен и последващ надзор на вноса на текстилни продукти в Европейския съюз, обвързващата тарифна информация, издадена от митническите органи на държавите-членки по отношение на класирането на стоките в Комбинираната номенклатура и която не е в съответствие с настоящия регламент, да може да продължи да бъде използвана от титуляря за срок от 60 дни съгласно член 12, параграф 6 от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (2).
            
         
               (5)
            
            
               Комитетът по Митническия кодекс не е изразил становище в срока, определен от неговия председател,
            
         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
   Член 2
   При спазване на мерките, които са в сила в Европейския съюз относно системите за двоен контрол и за предварителен и последващ надзор на вноса на текстилни продукти в Европейския съюз, обвързващата тарифна информация, издадена от митническите органи на държавите-членки, която не е в съответствие с настоящия регламент, може да продължи да бъде използвана за срок от 60 дни съгласно член 12, параграф 6 от Регламент (ЕИО) № 2913/92.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 27 юли 2011 година.
      
         
            За Комисията, от името на председателя,
         Algirdas ŠEMETA
         
            Член на Комисията
         
      
   
   
      (1)  ОВ L 256, 7.9.1987 г., стр. 1.
   
      (2)  ОВ L 302, 19.10.1992 г., стр. 1.
   
      ПРИЛОЖЕНИЕ
      
                  Описание на стоките
               
               
                  Класиране
                  (код по КН)
               
               
                  Основания
               
            
                  (1)
               
               
                  (2)
               
               
                  (3)
               
            
                  Сложен артикул, състоящ се от дунапренена пореста пластмаса (полиуретан) (11,5 cm × 8,2 cm × 1,1 cm) и трикотажна тъкан от полиестер, покриваща дунапрена.
                  Тъканта е изработена от текстурирана прежда от полиестер, вплетена с полиестерни влакна, които имат алуминиево покритие (произведени чрез парово метализиране). Дунапренът е изцяло вмъкнат в тъканта.
                  (почистваща кърпа)
                  (Вж. снимки 656 А и 656 Б) (1)
                  
               
               
                  6307 10 10
               
               
                  Класирането се определя от разпоредбите на общи правила 1, 3, буква б) и 6 за тълкуване на Комбинираната номенклатура, забележкa 7, буква д) към раздел XI и забележка 1 към глава 63 и текстовете на кодове по КН 6307, 6307 10 и 6307 10 10.
                  Изделието е сложен артикул по смисъла на общо правило 3, буква б), защото дунапренът е прикрепен към тъканта по такъв начин, че да съставляват практически неделимо цяло. [Вж. също Обяснителната бележка към Хармонизираната система (ОБ към ХС) към общо правило 3, буква б), (IX)].
                  Тъканта, която е текстилно изделие, представлява конфекционирано изделие по смисъла на забележка 7, буква д) към раздел XI, тъй като трикотажната тъкан се свързва с лепене. Освен това дунапренът се вмъква в конфекционирано текстилно изделие и това прави цялата стока конфекционирана. По този начин изделието попада в обхвата на подглава I към глава 63 по смисъла на забележка 1 към глава 63.
                  Трикотажната тъкан и дунапренът притежават обективни характеристики на изделия, които са предназначени за почистване с вода и препарати. При все това грапавата повърхност на трикотажната тъкан определя основния характер на изделието по смисъла на общо правило 3, буква б), защото заради грапавата си повърхност той е предназначен за почистване на засъхнали петна от гладки повърхности. Дунапренът служи само за да увеличи свойството на тъканта да абсорбира вода и препарат. По този начин основният характер на сложния артикул се определя от текстилния материал.
                  Следователно изделието трябва да бъде класирано в код по КН 6307 10 10 като трикотажна почистваща кърпа.
               
            
         
      
                  
                     
               
               
                  
                     
               
            
                  
                     656 A
                  
               
               
                  
                     656 B
                  
               
            
         (1)  Снимките имат само информативен характер.